“বাংলার মানুষ BJP-কে জয়ী করবে,” উত্তরবঙ্গে বিরাট দাবি বিপ্লব দেবের

ওয়েব ডেস্ক: কালী মন্দিরে পুজো দিয়ে উত্তরবঙ্গ সফর শুরু করলেন ত্রিপুরার প্রাক্তন মুখ্যমন্ত্রী ও বিজেপি (BJP) সাংসদ বিপ্লব কুমার দেব (Biplab Kumar Deb)। বুধবার সকালে তিনি আলিপুরদুয়ার (Alipurduar) জেলার বীরপাড়ার মাকড়াপাড়া কালী মন্দিরে পুজো দিয়ে দিনের সূচনা করেন। উপস্থিত ছিলেন আলিপুরদুয়ারের সাংসদ মনোজ টিগ্গা, ফালাকাটা বিধায়ক দীপক বর্মন, জেলা সভাপতি মিঠু দাস সহ বিজেপির জেলা নেতৃত্ব। পুজো শেষে সাংবাদিকদের মুখোমুখি হয়ে বিপ্লব দেব জানান, “আজ থেকে আমি আলিপুরদুয়ারে সংগঠনের কাজ শুরু করেছি।”

এরপর রাজ্যের বর্তমান পরিস্থিতি নিয়ে তিনি তীব্র সমালোচনা করেন বিজেপি সাংসদ। তাঁর অভিযোগ, “পশ্চিমবঙ্গে সমস্ত কারখানা ও শিল্প প্রতিষ্ঠান বন্ধ হয়ে গিয়েছে। কৃষকরা জমিতে কাজ করতে পারছেন না, সেখানে বোমা পাওয়া যাচ্ছে। শুধু ডুয়ার্স নয়, গোটা রাজ্যেই এক অস্থির পরিবেশ তৈরি হয়েছে।”

আরও পড়ুন: ২৬-এর ভোটের লড়াইয়ে শমীকের টিমে এই ৫ পুরনো নেতা, বাদ গেলেন কারা?

বিপ্লব দেবের দাবি, মানুষ এখন পরিবর্তন চায় এবং আসন্ন নির্বাচনে বাংলার মানুষ বিজেপিকে জয়ী করবে। তিনি বলেন, “একসময় বাংলা ছিল দেশের অন্যতম শক্তিশালী রাজ্য। অন্য রাজ্যের মানুষ এখানে এসে কাজ করত। কিন্তু দীর্ঘদিনের বাম শাসন ও বর্তমান তৃণমূল সরকারের ব্যর্থতায় আজ রাজ্য অর্থনৈতিকভাবে পিছিয়ে পড়েছে। এখানকার মানুষ পরিযায়ী শ্রমিক হয়ে অন্য রাজ্যে পাড়ি দিচ্ছেন।”

এসআইআর (SIR) ইস্যুতে মন্তব্য করে তিনি বলেন, “আইন অনুযায়ী যেখানেই অপরাধ ঘটুক, এসআইআর হবে। এটা কোনও রাজনৈতিক দলের বিষয় নয়, বরং প্রশাসনিক প্রক্রিয়া। রাজনৈতিক দলের কাজ হল মানুষের পাশে থাকা।”

মুখ্যমন্ত্রী মমতা বন্দ্যোপাধ্যায়ের নাম না করে বিপ্লব দেব কটাক্ষ করেন। তিনি বলেন, “এই রাজ্যের মুখ্যমন্ত্রী কখনও নির্বাচন কমিশন, কখনও রাষ্ট্রপতি, আবার কখনও বিজ্ঞানী বা শিক্ষক হয়ে যান—এটা অত্যন্ত দুঃখজনক।”